Almudena Santamaría Martín diplomirala je engleski jezik i književnost na Sveučilištu Autónoma u Madridu (UAM). Magisterij struke iz poučavanje španjolskog kao stranog jezika završila je na Sveučilištu Alcalá (UAH), a magisterij iz osposobljavanja nastavnika stranih jezika na Sveučilištu Complutense u Madridu (UCM). Godine 2008. započela je svoj nastavni rad kao profesorica engleskog jezika, a od 2012. poučavala je španjolski kao strani jezik na Sveučilištu Alcalá. Od kolovoza 2014. do srpnja 2017. predavala je španjolski jezik i kulturu na studiju portugalskog i španjolskog jezika Sveučilišta Vale do Rio dos Sinos – Unisinos (Brazil) u okviru programa MAEC-AECID Ministarstva vanjskih poslova, Europske Unije i suradnje Kraljevine Španjolske. Na tome je sveučilištu također surađivala na programu za osposobljavanje nastavnika *Programa Institucional de Bolsas de Iniciação à Docência* (PIBID). Od listopada 2017. do rujna 2020. bila je strana lektorica španjolskog jezika i kulture (MAEC-AECID) na Katedri za španjolski jezik Odsjeka za romanistiku Filozofskog fakulteta Sveučilišta u Zagrebu. Tijekom tog perioda surađivala je s Nacionalnim centrom za vanjsko vrednovanje obrazovanja i Agencijom za odgoj i obrazovanje. Osim toga, predavala je španjolski jezik na Institutu Cervantes u Porto Alegreu i u Zagrebu, držala radionice za nastavnike španjolskog kao stranog jezika (ELE) i bila ispitivačica na ispitima DELE. Od listopada 2020. godine radi na Odsjeku za romanistiku Filozofskog fakulteta Sveučilišta u Zagrebu kao strani lektor.

Sudjelovala je na skupovima i drugim akademskim događanjima te je objavila radove o sljedećim temama: književnost u poučavanju španjolskog kao stranog jezika, točnije didaktička uporaba kratke priče i minifikcije; kazališna igra kao strategija u pismenom izražavanju; kreativno pisanje u učionici; afektivna dimenzija u nastavi stranog jezika.